送王侍郎改除二首  其二
作者：釋居簡
朝代：宋

paragraphs: 泉石豈不好，老我泉石心。
可無鷦鷯枝，來傍威鳳林。
鳳兮千仞翔，覽德斯下臨。
青冥叢玉霄，洞視潜伏深。
槍榆六月息，共聽朝陽吟。
梧桐生朝陽，老榦垂層陰。
夕靄聯晨霏，凉入薰風琴。
扣弦借清商，千里秋沈沈。
鄉來嘲哳聲，不復沸釜鬵。
卷舌絕音響，泯默如病瘖。
采羽仍嚶嚶，善類還愔愔。
醴泉與竹實，報效杳莫尋。
且復事頌禱，聳德齊巍岑。
詞藻苦羞澀，戛擊非球琳。
佇爲王者瑞，九成儀韶音。